**BMW E24** oli BMW esimene 6. seeria tähistusega 2-ukseline kupee, mida tootis BMW E12 ja E28 5. seeria platvormil aastatel 1976–1989. Auto vahetas välja BMW 1968–1975 toodetud E9 kupee, mille põhjal toodeti ka kuulsaid võidusõiduvariante näiteks 3.0 CSL.

E24 disainis Paul Bracq, erinevalt E9st oli sellel B-piilar. Algselt pidi E24 olema kõrgem E9, et autosse oleks kergem siseneda, kuid BMW asemüügijuht Bob Lutz laitis selle maha.

Kõik E24d toodeti Baieris Dingolfingi tehases, kuigi algselt toodeti kered Osnabrückis Karmanni kerefirmas, mis siis saadeti Dingolfingi. Alates 1977. aasta augustist toodeti ka kered BMW enda poolt Dingolfingis.

Mootorivalik
------------

Esimesed kaks E24 mudelit 1976. aastal olid 630CS ja 633CSi, mis kasutasid M30 reaskuuest mootorit. 630CS kasutas eelkäija 3.0 CS kolmeliitrist Pierburg 4A1 karburaatoriga, võimsus 185 PS. See maksis 1976. 8. märts seisuga 40600 Saksa marka (DEM), automaatkäigukastiga 42180 marka (3.0 CS maksis 25. augusti 1975 seisuga 35 900 marka ja automaadiga 37 480 marka). 633CSi kasutas uut 3.2 liitrist Bosch L-Jetronic sissepritsega, võimsus 200 PS. Hind oli 43100 marka (automaadiga 44 680 marka), eelkäija 3.0 CSL maksis augustis 1975 42 260 marka. Esimesed autod olid saadaval kas Getrag 262 4-käigulise manuaal või ZF 3HP22 3-käiguse automaatkäigukastiga.

USA rangemate saastenormide tõttu müüdi seal mudelit 630CSi, kuid 630CS karburaator vahetati välja Bosch L-Jetronic sissepritse vastu. Madalama 8.0:1 surveastme tõttu võrreldes Euroopa 9.0:1ga oli USA mootori võimsus vaid 176 hp.

1978. aastal lisandus uus mudel 635CSi, mis kasutas BMW M1 Procar võidusõiduauto M88/1 mootori baasil arendatud M90 3,5-liitrist reaskuuest 218 PS mootorit. Lisaks sai 635CSi ka uue Getrag 265 5-käigulise manuaalkasti. See maksis 22. august 1978 seisuga 49400 marka 630CS 43900 ja 633CSi 46500 vastu. USA turul vahetas 630CSi välja uus 633CSi, mis arendas 184 hp.

1979. aastal lõpetati karburaatoriga 630CS tootmine, selle vahetas välja juunis uus 628CSi, mis kasutas E12 528ilt pärit 2,8 liitrist 184 PS mootorit. See maksis 29. august 1979 seisuga 46 000 marka (633CSi 48 700 ja 635CSi 51 900 marka). Kõik Euroopa turu autod said ka nüüd 635CSi 5-käigulise Getrag 265 manuaali (USA turul alates 1981. mudeliaastast), 4-käigulist Getrag 262 enam ei kasutatud. Automaatkäigukast oli endiselt ZFi 3-käiguline.

1980. aastal vahetati kõikidel autodel L-Jetronic sissepritse välja Motronicu vastu.

1982. aastast toodeti E24 nüüd endise E12 asemel uue E28 5. seeria platvormil, kere ja šassii uuendus tegi auto 50 kg kergemaks. 635CSi sai nüüd uue 3,4-liitrise M30 mootori, võimsus jäi samaks. 633CSi enam Euroopas ei müüdud, ainult USA ja Jaapani turul.

1983. aastal vahetas vana 3-käigulise automaatkäigukasti välja uus ZF 4HP-22 4-käiguline.

M635CSi ja M6 sportmudelid
--------------------------

1984. aastal tuli välja uus sportmudel M635CSi, mis kasutas M88/3 3.5 liitrist reaskuuest 286 PS. See maksis 29. august 1983 seisuga 89500 marka, samal ajal 628CSi maksis 55900 ja 635CSi 66150 marka.

1985. aastal vahetas 635CSi USA turul välja vana 633CSi. Kohustusliku katalüsaatori tõttu oli selle võimsus aga vaid 185 hp Euroopa 218 PS vastu, olles vaid 1 hp 633CSist võimsam.

1987. aastal välja tulnud uus E32 7. seeria kasutas uut DME III mootorielektroonikat, mille sai ka 635CSi. See kasvatas võimsust 220 PSni (katalüsaatoriga 211 PS/208 hp). USA turule jõudis see 1988. 1987. aastal jõudis ka M635CSi USA turule mudelinimega M6, kuid see kasutas katalüsaatoriga S38B36 mootorit, mis arendas Euroopa 286 PS vastu ainult 260 PS/256 hp. Mais 1987 lõppes 628 CSi tootmine, Euroopa turule jäi nüüd ainult 635 CSi.

Tootmise lõpp
-------------

6. aprillil 1989 veeres Dingolfingis tootmisliinilt maha viimane E24 6. seeria. 13. veebruar 1989 seisuga maksid viimastest autodest 635CSi 82 000 marka ja M635CSi 108 000 marka. Kokku toodeti 13 aasta jooksul 86216 autot, millest rohkem kui poole (45218) moodustas 635CSi. Lisaks toodeti 23426 633CSi, 5951 628CSi, 5855 M635CSi ja 5766 630CS-i. Kuigi samal aastal hakati tootma uut E31 8. seeriat, ei olnud see mõeldud E24 järeltulijaks, vaid täiesti omaette mudelina, kõrgema hinna ja võimsamate V8- ja V12-mootoritega – novembri 1989 seisuga maksis viieliitrise M70 V12-mootoriga (300 PS) 850i 135 000 marka.

Viited
------

1. ↑  "BMW 6. seeria ülevaade". *bmw.ee*. Vaadatud 19. november 2023.